1. ปัจจัยความเสี่ยง

1.1 ความเสี่ยงกรณีมีผู้บริหารหลักเพียงรายเดียว

นายเย็บ ซู ชวน เป็นผู้บริหารหลักที่มีความสำคัญต่อบริษัทฯ มาก เนื่องจากมีประสบการณ์กว่า 30
ปีในอุตสาหกรรมรถยนต์ และมีความสัมพันธ์ทางธุรกิจเป็นอันดีกับลูกค้าและผู้ประกอบการรายอื่น
กลุ่มนายเย็บ ซู ชวน เป็นผู้ถือหุ้นที่ใหญ่ที่สุดของบริษัทฯ ซึ่งถือหุ้นอยู่ประมาณร้อยละ 40.76
ดังนั้นจึงมีแรงจูงใจมากเพียงพอที่จะช่วยให้บริษัทฯ สามารถเจริญเติบโตได้อย่างต่อเนื่อง นายเย็บ
ซู ชวนยังไม่คิดจะลาออกในขณะนี้ ยิ่งไปกว่านี้นายเย็บ ซู
ชวนยังมีความพยายามที่จะสร้างทีมงานบริหารมืออาชีพที่มีศักยภาพความสามารถเพื่อคอยผลักดันให้การดำเนินธุรกิจของบริษัทฯ
ก้าวหน้าต่อไปในอนาคต

1.2 ความเสี่ยงจากความไม่แน่นอนของรายได้จากอุปกรณ์จับยึดเพื่อประกอบรถยนต์ (Car
Assembly Jig)

บริษัทฯ มีรายได้จากอุปกรณ์จับยึดประมาณ 158.99 ล้านบาท คิดเป็นร้อยละ 4.00
ของรายได้ของกลุ่มในปี 2546 และประมาณ 407.14 ล้านบาท คิดเป็นร้อยละ 6.00
ของรายได้ทั้งหมดของกลุ่มในปี 2547
รายได้จากอุปกรณ์จับยึดจะมีลักษณะการแกว่งตัวค่อนข้างสูงเนื่องจากการขายอุปกรณ์จับยึดเป็นการขายแบบครั้งต่อครั้ง
และไม่มีสัญญาระยะยาวกับลูกค้า
บริษัทผู้ผลิตรถยนต์ที่จะสั่งซื้ออุปกรณ์จับยึดเมื่อมีการเปลี่ยนรูปแบบของรถยนต์ (Model)
ซึ่งโดยปกติแล้วจะเปลี่ยนทุก ๆ 3-5 ปี โดยเหตุที่บริษัทฯ
เป็นบริษัทผลิตอุปกรณ์จับยึดที่ใหญ่ที่สุดในเอเซียตะวันออกเฉียงใต้และมีความสัมพันธ์ที่ดีกับผู้ผลิตรถยนต์รายใหญ่เกือบทุกรายทั่วโลกดังนั้นโอกาสที่บริษัทฯจะได้รับเลือกจากผู้ผลิตรถยนต์จึงมีมากขึ้น

1.3 ความเสี่ยงจากการแข่งขันในอุตสาหกรรมผลิตชิ้นส่วนรถยนต์

บริษัทฯ ผลิตชิ้นส่วนประกอบรถยนต์(OEM Autoparts) เพื่อส่งให้ผู้ผลิตรถยนต์
คิดเป็นรายได้ร้อยละ 48.49 ของรายได้รวมในปี 2546 และร้อยละ 60.22 ของรายได้รวม ในปี
2547 ในอุตสาหกรรมการผลิตชิ้นส่วนรถยนต์นี้จะมีคู่แข่งจำนวนมากราย
อย่างไรก็ตามบริษัทฯค่อนข้างมั่นใจในการรักษาระดับยอดขาย
เนื่องจากบริษัทผู้ผลิตรถยนต์จะสั่งซื้อชิ้นส่วนแบบใดแบบหนึ่งจากผู้ผลิตชิ้นส่วนรถยนต์เพียงรายเดียวเท่านั้นและจะสั่งซื้ออย่างต่อเนื่อง
ตามสัญญาระยะยาวที่ทำไว้เป็นเวลาหลายปี

1.4 ความเสี่ยงจากการควบคุมคุณภาพไม่ได้ตามมาตรฐานที่ลูกค้ากำหนด

เนื่องจากคุณภาพสินค้าเป็นหนึ่งในปัจจัยที่สำคัญที่สุดของผู้ประกอบการในอุตสาหกรรมรถยนต์ที่จะต้องคำนึงถึง
ความผิดพลาดของชิ้นส่วนเพียงชิ้นเดียวอาจส่งผลกระทบให้เกิดความเสียหายในวงกว้างทั้งในรูปของตัวเงินและชื่อเสียงของผู้ผลิตรถยนต์
ทั้งนี้ บริษัทฯ ได้รับการรับรองมาตรฐาน QS9000 และ ISO9002 ในปี 2542 มาตรฐาน
ISO14001 ในปี 2545 และมาตรฐาน ISO/TS 16949 ในเดือนตุลาคม 2547
ซึ่งจะช่วยเพิ่มความมั่นใจให้กับลูกค้าของบริษัทฯและช่วยสนับสนุนให้บริษัทมีศักยภาพในการแข่งขันเพิ่มมากขึ้นอีกด้วย

1.5 ความเสี่ยงจากการเปลี่ยนแปลงในเรื่องนโยบายจากภาครัฐ

ในธุรกิจชิ้นส่วนรถยนต์และอุปกรณ์จับยึดรถยนต์
บริษัทฯอาจจะได้รับผลกระทบจากการเปลี่ยนแปลงของภาษีศุลกากรและการกีดกันทางการค้า เช่น

1)  การเปลี่ยนแปลงภาษีนำเข้าเหล็กจะส่งผลกระทบต้นทุนของบริษัทโดยตรง (ราคาเหล็ก)

2)  การเปลี่ยนแปลงภาษีนำเข้าของชิ้นส่วนรถยนต์จะกระทบต่อศักยภาพของบริษัทฯในการแข่งขันกับผู้ผลิตจากต่างประเทศ
    และ

3)  การยกเลิกการควบคุมราคาน้ำมันดีเซลจะส่งผลกระทบต่อต้นทุนการขนส่งและการขายรถยนต์

1.6 การขึ้นราคาน้ำมัน

จากการที่รัฐบาลไทยได้ตัดสินใจลดความช่วยเหลือการควบคุมราคาน้ำมันดีเซล
ทำให้ราคาน้ำมันดีเซลพุ่งสูงขึ้นอย่างมาก
ซึ่งอย่างน้อยในระยะแรกนี้จะมีผลกระทบต่อการจำหน่ายรถกระบะของตลาดรถยนต์ในประเทศไทยลดลง

1.7 การขาดแคลนวัตถุดิบ

จากความต้องการเหล็กของประเทศสาธารณรัฐประชาชนจีนที่เพิ่มขึ้นเป็นอย่างมาก
อาจทำให้อุตสาหกรรมยานยนต์ในประเทศไทยต้องประสบกับปัญหาการขาดแคลนเหล็ก
ซึ่งเป็นวัตถุดิบในการผลิต
ในขณะนี้ผู้ประกอบการทั้งหลายต่างก็พยายามมองหาทางออกด้วยการเปลี่ยนแหล่งจัดหาวัตถุดิบโดยการนำเข้าเหล็กจากประเทศเกาหลีและประเทศบราซิลแทน

1.8 การยกเลิกสิทธิพิเศษทางภาษีของยุโรป

เนื่องจากทางสมาพันธ์ยุโรปกำลังพยายามหาทางที่จะสกัดกั้นการส่งออกรถกระบะจากประเทศไทยไปยังยุโรปโดยการพิจารณายกเลิกสิทธิพิเศษทางภาษีในปี
2548 นี้ซึ่งหากเป็นเช่นนั้นจริง จะทำให้พิกัดอัตราภาษีศุลกากรการนำเข้าเพิ่มขึ้นจากร้อยละ 6.5
เป็นร้อยละ 10
ซึ่งอาจมีผลกระทบต่อการส่งออกรถกระบะของประเทศไทยไปยังประเทศในแถบยุโรปที่คิดเป็นร้อยละ
24 จากยอดการส่งออกของประเทศทั้งสิ้นจำนวน 320,000 คันในปี 2547